I Blokhus arrangeres der flere festivaller og arrangementer end de fleste andre steder. Flyopvisning, sandskulptur- og dragefestival er i kalenderen i løbet af året, og det skal skabe liv i byen. - Det betyder, at uanset om det er vinter, efterår eller sommer - nu er det så vinterferie - at der kommer folk og besøger og bruger penge lokalt. Så man har god omsætning i byen, siger Anna Oosterhof, der er Erhvervs- og turistchef i Jammerbugt Kommune. Samarbejde sikrer handling I løbet af de seneste 14 dage har der været aktiviteter for både store og små i og omkring Blokhus, hvor der blandt andet har været skøjteløb, saunagus og skattejagt på programmet. I alt har der været mere end 35 arrangementer i og omkring byen. Det er byens erhvervsdrivende i Erhvervsforeningen Destination Blokhus og Jammerbugt Kommune, der i fællesskab er arrangør. - Man ved godt, der skal tjenes penge, og så er man nødt til at gøre noget nyt hele tiden. Man er klar over, man er konkurrenter, men man ved også, man er arbejdskollegaer. Man ser sig selv som én destination, og det, tror jeg, er virkelig godt, siger Anna Oosterhof. - Det kan vi også se - i forhold til andre kystbyer i Nordjylland - at samarbejdet i Blokhus er simpelthen top-attraktivt. Det gør, at Blokhus hele tiden er den mest besøgte kystby i det nordjyske. To af de erhvervsdrivende er indehaver af Saunahytten, Martin Funke, og indehaver af Blokhus Salt, Bo Samson. - Det plejer overhovedet ikke at være min sæson nu. Uge syv var kaotisk. Uge otte var fornuftig, men jeg har aldrig haft så mange gæster i vinterferien, siger Ole Samson, der har arrangeret saltskattejagt for børn samt fodbad for de større. - Det har været super godt. Vi har haft ekstra saunagus, fordi det har været ekstra populært, og så har vi haft faste dage hernede. Det har været super godt, og det er virkelig et trækplaster det her vinterfestival til Blokhus-området, siger Martin Funke. Næste gang der er lignende aktiviteter i Blokhus er i påsken.

Referat:
Et samarbejde mellem de erhvervsdrivende muliggør de attraktive arrangementer og events, og det giver flere penge på kistebunden til de, ellers hårdtprøvede, lokale butikker.